Тембот Ахьмэдхъан и текIуэныгъэ
Сербием и къалащхьэ Белград мы махуэхэм щекIуэкIащ зи ныбжьыр илъэс 16 иримыкъуахэм бэнэкIэ хуитымкIэ я европэпсо зэхьэзэхуэ. Абы щызэпэщIэтащ къэрал куэдым къикIа спортсмен 500-м щIигъу.
Урысейм и командэ къыхэхам хэту абы фIы дыдэу зыкъыщигъэлъэгъуащ КъБР-м щыщ Тембот Ахьмэдхъан. Къыщыхах зэIущIэхэр къызэринэкIыу зи хьэлъагъыр килограмм 85-м нэблагъэхэм я гупым пашэ щыхъуа ди щIалэм и ехъулIэныгъэр Сербием щыщIигъэбыдэжащ.
«Си хьэрхуэрэгъухэр фIы дыдэу хьэзырт. АрщхьэкIэ дэтхэнэ зэIущIэми текIуэныгъэ къызэрыщысхьынум фIэкIа нэгъуэщIым сегупсысыртэкъым. Пашэныгъэр зыIэрызгъэхьэнымкIэ сэбэп къысхуэхъуащ фIыуэ сызэрыхьэзырыр икIи си зэфIэкIыр здынэсыр къызэрызгурыIуэжыр», — жиIащ Европэ зэхьэзэхуэм щытекIуа Тембот Ахьмэдхъан.
Белград и алэрыбгъум зэкIэлъхьэужьу ди лъэпкъэгъум къыщытридзащ Алыджым, Азербайджаным, Украинэм, Урысейм, Тыркум я бэнакIуэ нэхъыфIхэр. Хьэлъагъ къэскIэ дэтхэнэ къэралми хуэзэу цIыху тIурытI зэрыхэтым къыхэкIыу финал ныкъуэ зэIущIэм Темботым къыщыпэщIэхуащ урысей бэнакIуэ Черкоев Руслан. Къыщыхах зэхьэзэхуэхэм ерагъыу, 3:2-уэ, щыхигъэщIа Черкоевым Ахьмэдхъан Сербием зы Iэмали щритакъым икIи 7:0-у текIуэныгъэр къыфIихьащ. КъикIуэт зымыщIэ ди лъэпкъэгъур финал зэIущIэми щылъэщащ, уеблэмэ, нэхъ жыджэрыж къэхъуащ. 10:0-у Тыркум и лIыкIуэм ефIэкIри, дыщэ медалыр зыIэригъэхьащ.
Къэралым и командэ къыхэхам хэт Тембот Ахьмэдхъан иджыпсту Мейкъуапэ зыщегъасэ.
Фигу къэдгъэкIыжынщи, илъэс блэкIам сенатор Хъупсырокъуэ Мурат и дэIэпыкъуныгъэкIэ Адыгейм и къалащхьэм къыщызэIуахауэ щытащ бэнэкIэ хуитымкIэ къудамэ. Мы махуэхэм абы къекIуалIэ сабий 360-м щIигъур ягъасэ спортым и мастер Тезадэ Хьэсэнрэ Украинэм щIыхь зиIэ и тренер Тембот Анатолийрэ.
Къэбэрдей-Балъкъэрым щыщ Тембот Анзор зи тренер нэхъыщхьэ Урысейм и ныбжьыщIэ командэ къыхэхам Белград щекIуэкIа зэхьэзэхуэм япэ гуп увыпIэр къыщихьащ. Я хьэлъагъ елъытауэ ягуэша гупипщIым ящыщу 9-м пашэ щыхъуар ди къэралым и бэнакIуэхэрщ. Псори зэхэту Темботым и гъэсэнхэм зыIэрагъэхьащ медаль зэмылIэужьыгъуэу 17.
ЖЫЛАСЭ Замир.
